
Iepirkuma komisija ir saņēmusi ieinteresētā piegādātāja jautājumus un sniedz atbildes:

Jautājums Nr.4
Pēc padziļinātas un detalizētas iepirkuma “Eurodac gala lietotāju aprīkojuma iegāde” tehnisko prasību izpētes attiecībā uz pirkstu nospiedumu skeneri un konkrēti, prasību “Attiecība signāls-pret-troksni (Signal-To-Noise)”, kas noteikta ne mazāk kā 40dB, vēlamies Iepirkumu komisiju lūgt izvērtēt šīs prasības samērīgumu. 
Pirkstu nospiedumu skeneriem, ko izmanto augstas drošības līmeņa lietojumprogrammās, piemēram, valdības projektos, ir jābūt sertificētiem no FBI. FBI specifikāciju dokuments („Elektroniskās biometrijas pārraides specifikācijas“ (EBTS)) nosaka dažādus pirkstu nospiedumu skeneru tehniskos parametrus (signāla un trokšņa attiecība (SNR), ģeometrija, linearitāte, MTF, pelēkā toņa viendabīgums). Lai saņemtu FBI sertifikātu, EBTS Appendix F attiecībā uz SNR minimālajām vērtībām ir noteikts, ka:
· Baltais (white) SNR ≥ 125 
· Melnais (black) SNR ≥ 125 
· šai prasībai jābūt izpildītai vismaz 97 % mērījumu katrā testējamajā apgabalā.
[bookmark: _Hlk233702068]Lineārā vērtība 125 nozīmē, ka signāls (pirkstu nospiedumu rievojumi) ir 125 reizes spēcīgāks nekā troksnis (fons). „Trokšņu” cēlonis var būt dažādi ādas stāvokļi - spiediens, sensora īpašības, netīrumi., tml. SNR vērtība 125 atbilst 20.97 dB, kas noapaļojot ir 21 dB. Pieprasītā minimālā SNR vērtība tehniskajā specifikācijā ir 40 dB, kas atbilst lineārajai vērtībai 10 000 !!! Tas nozīmē, ka prasība signālam ir 10 000 reizes spēcīgāka par trokšņa līmeni. Tas ir ļoti neparasts rādītājs un ievērojami pārsniedz tipiskos biometrijas standartus. Tajā skaitā tas 80 reizes (10 000 / 125) ir augstāks par FBI sertifikācijā izvirzītajai prasībai attiecībā uz minimālo SNR līmeni. Šāds signāla līmenis (40 dB) ir tikai teorētisks. Praktiski neviens ražotājs iekārtas, kas atbilstu šādam signāla līmenim, neražo. Tāpēc aicinām Iepirkuma komisiju pārskatīt prasību “Attiecība signāls-pret-troksni (Signal-To-Noise)” un noteikt to “ne mazāk kā 21 dB”, kas atbilst FBI sertifikācijai nepieciešamajām minimālajām prasībām attiecībā uz SNR.

Atbilde uz jautājumu:
Komisija izvērtē iesniegto aicinājumu izvērtēt tehniskajā specifikācijā norādītās prasības samērīgumu un sniedz atbildi uz jautājumu:
1) Pasūtītājs pirms iepirkuma uzsākšanas veica tirgus izpēti, lai noskaidrotu tirgū pieejamo ierīču klāstu, to atbilstību paredzamajām iepirkuma prasībām un to cenas. Veicot tirgus izpēti, tika konstatēts, ka tirgū ir pieejami pirkstu nospiedumu skeneri, kas atbilst tehniskai specifikācijai un tika saņemti vairāki potenciālie risinājumi (indikatīvais novērtējums) šādu iekārtu iegādei;
2) Pasūtītājs 2026.gada  30.aprīlī izsludināja “Apspriedi ar piegādātājiem”, kas noslēdzās 2026.gada 19.maijā, plkst.23:59. Atklāta konkursa apspriedē netika saņemti komentāri, priekšlikumi vai iebildumi attiecībā uz tehniskajā specifikācijā definētajām prasībām;
3) Pasūtītāja iepriekš veiktajos pirkstu nospiedumu skeneru iegādes iepirkumos, kuros tika iekļauta tieši šī prasība, esam saņēmuši nolikumam un tehniskajai specifikācijai pilnībā atbilstošus piedāvājumus.
4) Pasūtītājs, ņemot vērā iepriekšminēto,  neplāno  pārskatīt prasību “Attiecība signāls-pret-troksni (Signal-To-Noise)”, kas noteikta ne mazāk kā 40dB un grozījumi tehniskajā specifikācijā netiks veikti.



